b'\n_START_ARTICLE_\nHaugesund\n_START_SECTION_\nByen\n_START_PARAGRAPH_\nHaugesund er en liten kommune, kun 72\xc2\xa0km\xc2\xb2. Selve byen (tettstedsbebyggelsen) ligger \xc3\xb8st for Smedasundet samt p\xc3\xa5 \xc3\xb8yene Hassel\xc3\xb8y, Ris\xc3\xb8y og deler av Karm\xc3\xb8y, dvs. p\xc3\xa5 fastlandssiden av Karm\xc3\xb8y (Vormedal, Norheim, Spanne og Skre) samt p\xc3\xa5 nordre del av \xc3\xb8yen Karm\xc3\xb8y (Avaldsnes og Storasund). Den sammenhengende tettstedsbebyggelsen i de to kommunene Haugesund og Karm\xc3\xb8y defineres av Statistisk sentralbyr\xc3\xa5 som Norges 12. st\xc3\xb8rste tettsted per 2014. Tettstedet Haugesund har 44\xc2\xa0873 innbyggere per 1. januar 2018, og 8\xc2\xa0618 av disse tilh\xc3\xb8rer Karm\xc3\xb8y. Byen fungerer som regionsenter for i overkant av 111\xc2\xa0000 mennesker p\xc3\xa5 Haugalandet._NEWLINE_Byen ligger \xc3\xa5pent til ved Nordsj\xc3\xb8en, men mesteparten ligger skjermet av \xc3\xb8ya Karm\xc3\xb8y (Karm\xc3\xb8y kommune), samt \xc3\xb8ysamfunnet R\xc3\xb8v\xc3\xa6r (Haugesund kommune) i vest. Mellom Karm\xc3\xb8y og Haugesund g\xc3\xa5r skipsleden Karmsundet. Mellom Karmsundet og s\xc3\xb8re deler av B\xc3\xb8mlo (B\xc3\xb8mlo kommune) ligger det v\xc3\xa6rharde havstykket Sletta._NEWLINE_Haugesund sentrum er preget av sitt kvadratur (rutenett), basert p\xc3\xa5 reguleringsplan som ble utarbeidet ifm byens etablering i 1854. Sentrum strekker seg langs Smedasundet, og over Smedasundet g\xc3\xa5r broer til \xc3\xb8yene Ris\xc3\xb8y (Ris\xc3\xb8yn\xc3\xa5) og Hassel\xc3\xb8y (Bakar\xc3\xb8yn\xc3\xa5), som har det samme rutenettet av gater._NEWLINE_Byen har et meget variert tilbud av utesteder som kafeer, diskotek og restauranter, som bes\xc3\xb8kes av gjester b\xc3\xa5de fra byen og nabokommunene._NEWLINE_Haugesund er en by for store arrangement. Siden 1973 har Haugesund v\xc3\xa6rt vert for Filmfestivalen, vurdert som en av de to viktigste i Skandinavia. Filmfestivalen avholdes ultimo august. Den mest popul\xc3\xa6re festivalen er utvilsomt Sildajazzen, som kan betegnes som en folkefest. Sildajazzen avholdes medio august, og foruten tusener av haugesundere, trekker festivalen til seg mange tilreisende, spesielt fra Rogaland og Hordaland. Mange tilreisende kommer i fritidsb\xc3\xa5ter, som legger til ved Indre kai, s\xc3\xa5 de opptar halve Smedasundet, akkurat som sildeb\xc3\xa5tene gjorde det da sildefisket var en viktig n\xc3\xa6ring for byen. Foruten disse festivalene, er byen vertskap for ulike musikkfestivaler og landsm\xc3\xb8ter._NEWLINE_Nord for sentrum finner vi riksmonumentet Haraldshaugen, reist i 1872, til minne om Harald H\xc3\xa5rfagres samling av Norge i 872. Navnet Harald finnes ogs\xc3\xa5 i Haraldsgata (byens hovedgate) og Haraldshallen (idretts- og sv\xc3\xb8mmehall)._NEWLINE_Som det naturlige sentrum for et omland p\xc3\xa5 rundt 100\xc2\xa0000 mennesker blir det sagt at Haugesund er sm\xc3\xa5byen med storbyens kvaliteter og utfordringer. Byen har gjennom flere ti\xc3\xa5r hatt et tungt narkotikamilj\xc3\xb8, og har flere \xc3\xa5r toppet statistikken over overdosed\xc3\xb8dsfall i forhold til innbyggertallet. I topp\xc3\xa5ret 2000 opplevde byen 14 overdosed\xc3\xb8dsfall._NEWLINE_Ogs\xc3\xa5 trafikkmessig har byen utfordringer. Pressomr\xc3\xa5dene i veinettet gjelder b\xc3\xa5de tilf\xc3\xb8rselsveier og gjennomfartsveier i byen, men ogs\xc3\xa5 veiene s\xc3\xb8rover over Karm\xc3\xb8y og \xc3\xb8stover gjennom Tysv\xc3\xa6r. P\xc3\xa5 hovedgjennomfarts\xc3\xa5ren Karmsundsgata, som er en vanlig tofeltsvei, passerte det ved uoffisielle tellinger i 2005 n\xc3\xa6r 28\xc2\xa0000 biler per d\xc3\xb8gn.\n_START_SECTION_\nHistorie\n_START_PARAGRAPH_\nHaugesund ble skilt ut fra Torvastad kommune og gitt status som ladested i 1854, og hadde 1066 innbyggere. Byen kunne s\xc3\xa5ledes feire sitt 150-\xc3\xa5rsjubileum i 2004. Haugesunds status ble oppgradert til kj\xc3\xb8pstad i 1866, og vokste kraftig som f\xc3\xb8lge av rike forekomster av sild i havomr\xc3\xa5dene utenfor. Frem til dette var det liten bebyggelse i omr\xc3\xa5det, og de viktigste tettstedene mellom Stavanger og Bergen var Skudeneshavn p\xc3\xa5 sydspissen av Karm\xc3\xb8y og Karm\xc3\xb8ys n\xc3\xa5v\xc3\xa6rende adm.sentrum \xe2\x80\x93 Kopervik. P\xc3\xa5 tross av sin relativt nye historie har Haugesund likevel en sterk tilknytning til vikingtiden, da Harald H\xc3\xa5rfagres kongsg\xc3\xa5rd p\xc3\xa5 Avaldsnes ligger p\xc3\xa5 Karm\xc3\xb8ysiden av Karmsundet litt s\xc3\xb8r for byen. Harald H\xc3\xa5rfagre ble etter sin d\xc3\xb8d hauglagt p\xc3\xa5 Haug ved Karmsund, et omr\xc3\xa5de som senere gav navn til byen og kommunen Haugesund. Litt nord for byen st\xc3\xa5r riksmonumentet Haraldsst\xc3\xb8tten p\xc3\xa5 det stedet man tror at Harald ligger begravd._NEWLINE_Den s\xc3\xa5kalte bondeparagrafen i Grunnloven medf\xc3\xb8rte p\xc3\xa5 1800-tallet at nye kj\xc3\xb8psteder hadde vanskelig for \xc3\xa5 f\xc3\xa5 egne stortingsrepresentanter, stortingsvalgene m\xc3\xa5tte for Haugesunds del gj\xc3\xb8res i valgkrets sammen med Stavanger, og det ble i flere ti\xc3\xa5r valgt representanter bare fra Stavanger. Dette f\xc3\xb8rte til valgstreikene i Haugesund som startet i 1888, og som endte med at Haugesund fikk f\xc3\xb8rste representant til stortinget innvalgt i 1902._NEWLINE_Byens v\xc3\xa6rmessig beskyttede beliggenhet p\xc3\xa5 innsiden av Karm\xc3\xb8y, samt de gode havneforholdene i Smedasundet mellom fastlandet og \xc3\xb8yene Ris\xc3\xb8y og Hassel\xc3\xb8y, ga byen fortrinn som voksende fiskerihavn. Skipsfartsmessig l\xc3\xa5 byen sentralt til, all den tid det meste av skipstrafikken langs Vestlandet valgte den beskyttede leia gjennom Karmsundet fremfor \xc3\xa5 g\xc3\xa5 p\xc3\xa5 utsiden av Karm\xc3\xb8y. Den dag i dag er Karmsundet en av landets mest trafikkerte skipsleder._NEWLINE_Sammen med sildefisket (og i en viss grad hvalfangst) fulgte flere andre n\xc3\xa6ringer i Haugesund. Byen har tradisjon som viktig verfts-, skipsbyggings- og rederby, og hadde p\xc3\xa5 et tidspunkt den tredje st\xc3\xb8rste handelsfl\xc3\xa5ten i Norge. Haugesund, Karm\xc3\xb8y og B\xc3\xb8mlo (i Sunnhordland) har tradisjonelt hatt mye sj\xc3\xb8folk, som dro p\xc3\xa5 fiske, i kystfart eller i utenriksfart. De viktigste skipsbyggeriene var Haugesund Mekaniske Verksted AS (HMV), AS Haugesund Slip og Br\xc3\xb8drene Lothe AS Flytedokken. I dag eksisterer kun f\xc3\xb8rstnevnte, som n\xc3\xa5 heter Aibel. Det er samtidig byens st\xc3\xb8rste arbeidsplass. Av rederier kan nevnes Knut Knutsen O.A.S., H.M. Wrangell, Chr. Haaland og Stolt-Nielsen. Knutsen OAS er fremdeles blant byens rederier._NEWLINE_Byens s\xc3\xa6rpregede rosa r\xc3\xa5dhus ble skjenket byen av skipsreder Knut Knutsen O.A.S. og hans frue Elisabeth, og innviet i 1931. Det vitner om en av flere velformuende redere, som skjenket byen rike gaver._NEWLINE_Den kraftige veksten gjorde at byen ble utvidet i flere omganger. 1. januar 1911 ble byen utvidet med deler av den omkringliggende Sk\xc3\xa5re kommune, deler som i noen grad allerede var en del av den bymessige bebyggelsen. 1. januar 1958 fulgte resten av Sk\xc3\xa5re med, og ble en del av Haugesund kommune. Byen vokser geografisk kraftig ogs\xc3\xa5 i dag, om enn folketallet har vokst mer forsiktig de siste ti\xc3\xa5rene. I dag vokser byen \xc3\xb8stover med store boligomr\xc3\xa5der i Sk\xc3\xa5redalen, og det er p\xc3\xa5 70-, 80- og 90-tallet ogs\xc3\xa5 bygget ut store omr\xc3\xa5der nordover, blant annet er Bleikemyr tettbygd. S\xc3\xb8rover strekker tettstedet Haugesund seg inn i fastlandsdelen av Karm\xc3\xb8y kommune, og det har ved flere anledninger v\xc3\xa6rt fors\xc3\xb8kt reist forslag om flytting av kommunegrensen._NEWLINE_Gradvis overtok industri og handel for fiskeriene, og da silda ble borte \xe2\x80\x93 f\xc3\xb8rst i perioder og s\xc3\xa5 for godt \xe2\x80\x93 hadde byen s\xc3\xa5 stor n\xc3\xa6ringsvirksomhet og s\xc3\xa5 mange innbyggere at byen fortsatte \xc3\xa5 vokse. Byen hadde flere skipsbyggerier og annen mekanisk industri. Byens st\xc3\xb8rste industriarbeidsplass er Aibel (tidl. Haugesund Mekaniske Verksted, Umoe, ABB og Vetco Aibel), i en \xc3\xa5rrekke engasjert med skipsbygging, i dag engasjert med bygging og vedlikehold innen oljerelatert industri. I dag er den viktigste n\xc3\xa6ringen i byen servicen\xc3\xa6ringen, f\xc3\xb8rst og fremst handel og service/helse/utdanning for resten av Haugalandet._NEWLINE_Haugesund ble i liten grad p\xc3\xa5virket av andre verdenskrig. Byen var ikke strategisk viktig, utover at omr\xc3\xa5det har sin del av festningsverk og bunkere som ble bygget langs hele kysten. Det var s\xc3\xa5ledes f\xc3\xa5 allierte bombeangrep p\xc3\xa5 byen, noe som gj\xc3\xb8r at en til dels meget vakker, eldre trehusbebyggelse fremdeles er intakt. Heller ikke etter krigen har byen spilt noen milit\xc3\xa6rstrategisk rolle, og har ikke hatt milit\xc3\xa6r aktivitet utover hjemmevern-niv\xc3\xa5.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er riksmonumentet Haraldshaugen som ble reist i 1872 til minne om Harald H\xc3\xa5rfagres samling av Norge i 872. Dette er stedet hvor man mener Harald H\xc3\xa5rfagre ble gravlagt.'